Il-Kummissjoni Ewropea tonora l-wegħda tagħha li taħdem lejn it-twaqqif ta' qorti permanenti tal-investiment multilaterali li tiddeċiedi dwar disputi li jolqtu l-investiment. Illum u għada, il-Kummissjoni Ewropea u l-Gvern Kanadiż qegħdin jospitaw flimkien f'Ġinevra l-ewwel diskussjonijiet esplorattivi ma' rappreżentanti tal-gvernijiet minn madwar id-dinja dwar it-twaqqif ta' qorti tal-investiment multilaterali. Din ser tkun l-ewwel laqgħa f'livell intergovernattiv dwar din l-inizjattiva mindu kienet ġiet proposta għall-ewwel darba mill-Kummissjoni f'Mejju 2015. L-għan aħħari huwa li jiġi stabbilit korp uniku permanenti biex ikun jista' jiddeċiedi dwar disputi li jolqtu l-investiment, u b'hekk titwarrab is-sistema ad hoc ta' riżoluzzjoni tad-disputi bejn l-investitur u l-istat (ISDS - system of investor to state dispute settlement) li bħalissa hija inkluża f'madwar 3200 trattat ta' investiment fis-seħħ illum – li minnhom l-Istati Membri tal-UE għandhom 1400. Dan il-korp futur se jkun miftuħ għall-pajjiżi interessati kollha biex jingħaqdu miegħu, u jkun jista' jiddeċiedi fuq disputi fl-ambitu ta' trattati dwar l-investiment kemm eżistenti kif ukoll futuri. Fil-każ ta' ftehimiet fil-livell tal-UE, dan jieħu post ukoll is-Sistemi bilaterali tal-qrati tal-investiment inklużi fi ftehimiet fil-livell tal-UE ma' msieħba tal-ftehim ta' kummerċ ħieles (FTA - free trade agreement). Id-diskussjonijiet tal-lum u ta' għada huma intiżi bħala l-ewwel f'sensiela ta' laqgħat li għandhom isiru fis-sena li ġejja sabiex isir progress fuq din l-inizjattiva importanti. Il-Kummissarju tal-Kummerċ, Cecilia Malmström, u l-Ministru tal-Kummerċ Internazzjonali tal-Kanada Chrystia Freeland beħsiebhom jiddiskutu wkoll l-inizjattiva dwar il-qorti tal-investiment multilaterali ma' ministri oħra tal-kummerċ fil-marġini tal-Forum Ekonomiku Dinji f'Davos fl-20 ta' Jannar 2017. L-isfond L-istabbiliment ta' qorti tal-investiment multilaterali huwa parti integrali mill-istrateġija tal-UE dwar il-kummerċ u l-investiment, Kummerċ għal Kulħadd, ippreżentata fl-2015. Din tinvolvi b'mod parallel li tiġi negozjata sistema li tixbaħ lill-qorti għar-riżoluzzjoni ta' tilwim dwar l-investiment fil-ftehimiet kummerċjali u ta' investiment tal-UE, is-“Sistema ta' Qorti tal-Investiment”, bi Tribunal tal-Prim Istanza u ieħor tal-Appell, b'imħallfin li jkunu maħtura mis-sħab fil-ftehim. Bħala t-tieni pass, għandu jibda x-xogħol b'mod parallel ma' pajjiżi oħra fuq qorti permanenti tal-investiment multilaterali biex isservi ta' qorti globali rigward disputi dwar l-investiment. Kemm il-Ftehim Komprensiv Ekonomiku u Kummerċjali (CETA), iffirmat mal-Kanada kif ukoll il-ftehim ta' kummerċ bejn l-UE u l-Vjetnam jinkludu referenza biex tiġi stabbilita qorti ta' investiment multilaterali. L-UE tinkludi referenzi simili fi-negozjati kollha li jinvolvu l-investiment. Fil-livell tal-Kummissjoni bħalissa għaddej proċess ta' valutazzjoni tal-impatt dwar l-għażla tat-twaqqif ta' qorti tal-investiment multilaterali. Se jitnieda proċess ta' konsultazzjoni pubblika online ta' 12-il ġimgħa qabel tmiem is-sena u sa Frar għandha ssir fi Brussell laqgħa għall-partijiet interessati. Għal Aktar Tagħrif Mistoqsijiet u Tweġibiet dwar il-qorti tal-investiment multilaterali li se titwaqqaf Valutazzjoni tal-Impatt Inizjali dwar l-istabbiliment ta' qorti tal-investiment multilaterali Strateġija ta' Konsultazzjoni għall-valutazzjoni tal-impatt Aktar informazzjoni dwar il-politika tal-investiment tal-UE